
הצעת חוק סיוע למשפחות ברוכות ילדים

היו"ר יעקב ליצמן:

	אני פותח את הישיבה. על סדר-היום הצעת חוקסיוע למשפחות ברוכות ילדים. 

	מר משה בוטון, בבקשה.

משה בוטון:

	אני רוצה לומר איך יהיה הליך החקיקה בצורה תקינה לפי מה שסוכם. החוק הזה עבר בקריאה ראשונה וקיימנו ישיבה אחת לקראת הכנה לקריאה שנייה ושלישית. אנחנו ממשיכים עכשיו את הכנתו לקריאה שנייה ושלישית מפני שיושב-ראש הוועדה רצה לבוא בדברים עם משרד האוצר ולנסות להגיע להסכמה. באותה ישיבה נאמר שמי שרוצה להגיש הסתייגויות יוכל להגיש הסתייגויות. 

	אדוני היושב-ראש, הסתייגות זו הצעה, שחבר הכנסת שמציע אותה רשאי ויכול ואפילו, לפי דעתי, חייב להציג אותה בפני הוועדה והוועדה צריכה להצביע עליה. היה וההצעה, שבשלב הזה היא עדיין הצעה ללא הסתייגות, מתקבלת היא הופכת חלק מהחוק. אם ההצעה לא מתקבלת, חבר-הכנסת שהציע את ההצעה שהצעתו לא נתקבלה, רשאי לרשום הסתייגות במליאה. 

	לכן ההליך התקין מחייב שכל מי שהגיש הסתייגויות תינתן לו האפשרות לנמק אותן, להסביר אותן ולנסות לשכנע את חברי הוועדה לקבל אותן. הוועדה לא תקבל, הוא רשאי לרשום הסתייגות. זו הדרך היחידה לנהל את הדיון לקראת קריאה שנייה ושלישית. 

היו"ר יעקב ליצמן:

	חבר-הכנסת הלפרט, אתה רוצה להציג את הדברים?

שמואל הלפרט:

	אני כבר הצגתי את כל הדברים שלי בישיבה הקודמת. בישיבה הקודמת הוחלט לקיים רק הצבעה. 

משה בוטון:

	לא הוחלט. נאמר במפורש שיגישו הסתייגויות. 

שמואל הלפרט:

	אם אתה אומר שצריכים לשמוע את ההסתייגויות, אני מוכן לשמוע את ההסתייגויות.

משה בוטון:

	אם מסיימים את הדיון בהחלט אפשר להצביע. 

היו"ר יעקב ליצמן:

	חבר-הכנסת אופיר פינס, מה ההצעה שלך?

אופיר פינס-פז:

	 אני מציע שמשפחות ברוכות ילדים תהיה משפחה שיש לה ילד אחד ויותר. אני מבקש להצביע על זה עכשיו.

היו"ר יעקב ליצמן:

	אנחנו נצביע על כל ההסתייגויות ביחד.

משה בוטון:

	אדוני היושב-ראש, רצוי להצביע סעיף סעיף.

היו"ר יעקב ליצמן:

	אני מחליט אחרת. 

אופיר פינס-פז:

	אתה לא יכול להחליט אחרת.

אילן גילאון:

	 מקובל עליך לדון סעיף סעיף על ההסתייגויות?

היו"ר יעקב ליצמן:

	לדון לא איכפת לי, אבל לא להצביע סעיף סעיף. 

נעמי חזן:

	 הנוהג בכנסת הוא שמצביעים על כל סעיף בנפרד. 

אופיר פינס-פז:

	 אני רוצה לנמק את ההסתייגויות שלי. 

	לגבי משפחה ברוכת ילדים, משפחה שיש בה ילד אחד ויותר ולא ארבעה ילדים ויותר. אני חושב שילד הוא ילד. ברגע שנולד ילד אז המשפחה היא כברברוכת ילדים.

היו"ר יעקב ליצמן:

	המשפחה ברוכה גם לפני שנולד הילד, אבל גם אחרי שנולד הילד.

אופיר פינס-פז:

	 לכן אני ממליץ לחברי הוועדה לתקן את הסעיף הזה ולקבוע שההגדרה של משפחה ברוכת ילדים תהיה: משפחה שיש לה ילד אחד ויותר. אני חושב שזה יעשה צדק, זה גם יפחית מתחים בתוך החברה הישראלית. יש לנו גם הצעת חוק דומה של אברהם פורז, שמציע שקיצבאות הילדים יהיו שוות לכל הילדים. אבל יותר מזה, מה שבעצם מחזק את הטענה שלי זו העובדה שמדינת ישראל משלמת לכל משפחה מהילד הראשון. משמעות העניין שהיא רואה כבר מהילד הראשון את הצורך לחזק אותו, לראות בזה ברכה, לתת לו יותר.

היו"ר יעקב ליצמן:

	אין חולק על זה.


אופיר פינס-פז:

	 אתה תתמוך בזה. 

היו"ר יעקב ליצמן:

	לא אמרתי שאתמוך. אבל אין חולק שגם ילד ראשון הוא ברכה. 

משה בוטון:

	למען הסדר הטוב, חבר-הכנסת אופיר פינס. אנחנו קיבלנו ממך הסתייגויות בכתב. תעבור אולי לפי הסדר של ההסתייגויות שלך אחת אחת, אחרת אני הולך לאיבוד ואני לא אוכל להכין את זה. 

היו"ר יעקב ליצמן:

	אם הוא לא הגיש הסתייגות על הנושא הזה, הוא יכול להגיש אותו עכשיו? 

משה בוטון:

	הוא רשאי להציע הצעות גם תוך כדי הדיון. 

אופיר פינס-פז:

	 אם ההצעות שלי לא מתקבלות אזי ההסתייגויות הן בכתב. רציתי להתחיל עם הדברים שלי בעל-פה ואחרי זה לדבר על ההצעות בכתב. 

היו"ר יעקב ליצמן:

	מה משנה הסדר, העיקר שזה לא יתקבל. 

אופיר פינס-פז:

	 למה שזה לא יתקבל? אתה אמרת שיש בהם טעם ויש בהם היגיון. 

היו"ר יעקב ליצמן:

	אמרתי שהמשפחה ברוכה מהילד הראשון.

משה בוטון:

	אופיר, אני לא רוצה ללכת לאיבוד. אני רוצה לרשום את ההצעות שלך כדי שאחר-כך אפשר יהיה גם להצביע עליהן. 

אופיר פינס-פז:

	 הסעיף הראשון שלי הוא סעיף 1(א). אני מציע שההגדרה של משפחה ברוכת ילדים תהיה משפחה שיש לה ילד אחד ויותר. 

	לגבי הארנונה אני רוצה לבטל באופן מוחלט את כל ההנחה בארנונה.

היו"ר יעקב ליצמן:

	הרי אמרת שזו משפחה ברוכת ילדים, למה אתה רוצה לבטל את ההנחה בארנונה?
אופיר פינס-פז:

	 אני אגיד לך למה. החוק הזה אומר: אני אתן כל מיני הטבות לציבור שיש לו הרבה ילדים על חשבון הרשויות המקומיות. אם היו באים לכאן מאה ראשי ערים, אני מצטער שהם לא באו, הם היו מסבירים לך איזה עוול ואיזה נזק אתה עושה לשלטון המקומי במדינת ישראל.  

צבי הנדל:

זה חוק הכי הגון שיש.

אופיר פינס-פז:

	 החוק הזה לוקח 600 מיליון שקלים ויותר מהרשויות המקומיות. החוק הזה מנסה לתת הטבות, בנוסף לכל ההטבות שכבר יש למשפחות ברוכות ילדים. הם מקבלים קיצבאות ילדים לא ממוסות, הולכות וגדלות ככל שמספר הילדים גדל – כל זה כבר קיים בחוק. אני לא חושב שיש דבר כזה באיזשהו מקום בעולם. 

אילן גילאון:

	 נדון סעיף סעיף.

היו"ר יעקב ליצמן:

	ביקשתי שהוא יציג את כל ההסתייגויות שלו. אחר-כך אתה תציג אותן. 

אילן גילאון:

	 יש לי הסתייגות לשם החוק.

היו"ר יעקב ליצמן:

	נגיע לזה. 

אופיר פינס-פז:

	אני מוכן להפסיק ברגע זה. 

היו"ר יעקב ליצמן:

	לא, אני רוצה שתמשיך.

אופיר פינס-פז:

	 שם החוק זה לפניי. אתה עדיין לא רוצה להצביע. אני רוצה שכולם יזכרו שהיושב-ראש לא רוצה הצבעה.  

היו"ר יעקב ליצמן:

	אני אקיים הצבעה מתי שאני רוצה. 

אופיר פינס-פז:

	 זה מה שאדוני חושב? אבל זה לא בטוח מה שיקרה. על פי הכללים אתה היית צריך לקיים הצבעה על כל סעיף בנפרד.
היו"ר יעקב ליצמן:

	אני עושה בדיוק מה שאתה עושה במליאה. 

נעמי חזן:

	 מי שעושה את זה במליאה זה יושב-ראש הישיבה.

אופיר פינס-פז:

	 אני לא מנהל ישיבת מליאה. אני לא קובע מתי מצביעים, איך מצביעים. 

	החוק השערורייתי הזה, שהוא בעיניי פשע פרלמנטרי ממש - - -

שמואל הלפרט:

	
הוא בעל הבית של הכנסת. 

אופיר פינס-פז:

אני חבר כנסת בדיוק כמוך וזכותי להתבטא. 

תמר גוז'נסקי:

אחרי שתמכת בחוק דיראני אז הכל פשע. 

אופיר פינס-פז:

	 פשע פרלמנטרי. 

תמר גוז'נסקי:

	 זו הטבה סוציאלית.

אופיר פינס-פז:

	 כך את רואה את זה? טוב לדעת.

תמר גוז'נסקי:

	 חבל שאתה לא בא באופן קבוע לישיבות, היית שומע את טענותיי.

אופיר פינס-פז:

	 מעכשיו אני אבוא לכל הישיבות ואני מקווה שאוכל לתרום כאן לדיונים.

	אני חוזר לעניין הארנונה. גם אם אתה רוצה לתת הטבה מאיזושהי סיבה שבעולם, כולל הסיבות האלה אז כבר ניתנו הטבות למשפחות ברוכות ילדים. ברוך השם, המחוקק הישראלי קובע בחוק סכומי כסף גדולים מאוד למשפחות ברוכות ילדים, אגב, בצורה פרוגרסיבית. מדובר בסכומי עתק שנועדו לטפל בדיוק בבעיה שהחוק הזה מנסה לטפל בה. אבל הנסיון להגדיל את ההטבות בצורה כל כך דרסטית בצורה כל כך דרמטית על חשבון הארנונה שגובה הרשות המקומית, כשאתם יודעים טוב מאוד כמוני שלא יהיה פתרון לעניין הזה. זאת אומרת, יגידו: כן, ניקח מפה 800 מיליון, הסכום יחזור דרך האוצר, דרך משרד הפנים. כולנו יודעים שזה לא יקרה. כולנו יודעים שהשלטון המקומי הולך לספוג עוד מכה אנושה.

היו"ר יעקב ליצמן:

	זה שאתם נותנים לחקלאים ולכל מיני אנשים כל מיני הטבות שזה המון כסף וזה לא מפריע לאף אחד. אז אל תטיף לי מוסר.  

אופיר פינס-פז:

	 אני רואה בעיקרון הזה עיקרון חשוב מאוד, שגם אם אתה רוצה לעשות שינוי, אתה צריך להראות מקור תקציבי ברור.

היו"ר יעקב ליצמן:

	יש שם.

אופיר פינס-פז:

	 ארנונה זה לא מקור תקציבי.

שמואל הלפרט:

	המקור התקציבי הוא 18 מיליארד שקל שהאוצר לקח מענף קיצבאות הילדים והעביר אותם לענף האבטלה. מתוך 18 מיליארד שקל, שלקחו מקיצבאות ילדים על ידי זה ששחקו את קיצבאות הילדים במשך עשרים שנה, יש מספיק כסף למצות עשר פעמים את החוק הזה.

רוני ארד:

	אני חייב לציין בתור נציג האוצר שהוא נותן פה נתונים לא נכונים. 

אופיר פינס-פז:

	 אני מדבר רק על הארנונה. הארנונה זה לא חלק מתקציב המדינה. 

היו"ר יעקב ליצמן:

 	שמענו את ההסתייגות שאתה רוצה לבטל את ההלכה בגלל שהם ברוכים.

אופיר פינס-פז:

	 אני שומע אצלך צליל של זלזול. אולי אצלך מיליארד ו-600 מיליון שקל זה כסף קטן. 

היו"ר יעקב ליצמן:

	כמו אצלך ואל תטיף לי מוסר. 

אופיר פינס-פז:

	 אל תזלזל לפחות במה שאני מדבר. 


שמואל הלפרט:

	לקיבוצים זה גם היה פרוטות כשהעברתם עשרות מיליוני שקלים. כשהעברתם מיליארדים לקופת חולים כשהיתה שייכת לכם, זה גם היה פרוטות. 
   
אופיר פינס-פז:

	 אני רוצה להפנות את תשומת לבך להסכם שנחתם בין מרכז השלטון המקומי לבין ממשלת ישראל. אני קורא את סעיף ז' בהסכם. "כל מטלה חדשה שתוטל על השלטון המקומי כתוצאה מחיקוק והסכמי שכר ביוזמת הממשלה או החלטת ממשלה הדורשת תוספת תקציב, יוסד הנושא התקציבי במלואו. במסגרת זאת תיבחן האפשרות למימון ממשתי. ואולם בהעדר הסדר כאמור, לא תבצע הרשות המקומית את המטלה החדשה."

	זאת אומרת, יש פה הצעת חוק שהיא חקיקה פרטית, שהממשלה מתנגדת לה, לוקחים מהשלטון המקומי 800 מיליון שקל. הממשלה לא תשלם את זה. 

	שמעתם פה את ראשי הערים? שמעתם את יושב-ראש מרכז השלטון המקומי?

שמואל הלפרט:

	ודאי, בישיבה הקודמת. אגב. הם אמרו שזה 300 מיליון שקל. אבל לא משנה, אפשר להגזים כמה שרוצים. אפשר לנפח דברים כמה שרוצים. 

היו"ר יעקב ליצמן:

	לא מזמן היה כאן דיון על הנכים ונציג האוצר שהיה כאן הסביר שעלות הצעת החוק של חברת-הכנסת גוז'נסקי זה מעל מיליארד שקל. בסוף הדיון הגענו לכך שסך כל העלות היא 12-14 מיליון שקל, אני לא זוכר בדיוק את הסכום. זאת אומרת, לא כל מה שהם אומרים זה בדיוק כך.

שמואל הלפרט:

	דברים שאין לו מושג בהם. הוא מקשקש קשקושים, דברים שהוא לא יודע, יורה מהמותן. סתם מנפח. פרלמנטר.

אופיר פינס-פז:

	 אתה יודע. אתה יודע לקחת כסף מהקופה הציבורית, זה כל מה שאתה יודע. בשביל זה אתה פה. כל השאר לא רלוונטי.

שמואל הלפרט:

	את המיליארדים לקיבוצים אתה לקחת. את המיליארדים לקופת חולים שלכם אתה לקחת. את עשרות המיליארדים אתם לקחתם. בוא נעשה חשבון מי לקח יותר. 
 
אופיר פינס-פז:

	 אי-אפשר להעביר חוק ככה. הוא לא נותן מקור תקציבי. 

נעמי חזן:

	 שאלה לגופו של הדיון. האם מותר להגיש לקריאה שנייה ושלישית הצעת חוק ללא מקור תקציבי?


היו"ר יעקב ליצמן:

	הוא הגיש. 
 
משה בוטון:

	אני אגיד לכם מה העניין כדי להסיר ספקות. כששלחנו את החוק הזה למשרד המשפטים, ציינו גם מה העלות של החוק, מיליארד וחצי שקלים לשנה, זו העלות של משרד האוצר.  אנחנו כתבנו שהתקציב יבוא מהפחתה במימון של האוצר שהוא מממן למעבידים את התשלומים לביטוח לאומי. לטענת משרד המשפטים זה לא מקור מימון ראוי והם באופן שיטתי השמיטו את זה. בדברי ההסבר בסוף כתוב: הערכת האוצר בדבר עלותו של החוק היא מיליארד וחצי שקלים לשנה. המימון יבוא מסעיף תקציבי זה וזה, פירטנו את הסעיף. 

אופיר פינס-פז:

	 איזה סעיף?

משה בוטון:

	אני לא זוכר כרגע. יש לנו את הנוסח שנשלח למשרד המשפטים. שיפוי מעסיקים. 

רוני ארד:

	זה דבר שניתן בחוק. 

משה בוטון:

	במשרד המשפטים לא מילאו אחרי מצוות החוק ולא כתבו בדברי ההסבר את מקור המימון כפי שאנחנו כתבנו. הם חולקים על זה. משרד המשפטים טוען שמקור תקציבי ראוי זה הרזרבה. משרד האוצר טוען שרזרבה זה לא יכול מקור תקציב, ועל זה יש ויכוח בין משרד המשפטים למשרד האוצר כשזה נמצא עכשיו אצל היועץ המשפטי של הכנסת להכרעה. 

	יחד עם זאת, אני רוצה להוסיף ולומר שעל פי חוק יסודות התקציב מספיק לציין את מקור המימון בדברי ההסבר. 

אופיר פינס-פז:

	 בשנייה ובשלישית?

משה בוטון:

	בקריאה שנייה ושלישית בכלל לא מעלים את המקור התקציבי. כששולחים את החוק לקריאה ראשונה, מציינים את מקור התקציבי בדברי ההסבר. זה לא מחייב. האוצר יכול למצוא מקור תקציבי אחר. לקריאה שנייה ושלישית לא מעלים בכלל מאיפה המקור התקציבי. בדברי ההסבר חסר העניין שמשרד המשפטים לא רשם את המקור התקציבי בדברי ההסבר. לדעתי, חברי כנסת שצריכים להצביע בסופו של דבר, צריכים גם לדעת מה לדעת הוועדה המקור התקציבי. כשזה יבוא לקריאה שנייה ושלישית, יושב-ראש הוועדה, בנאום שלו יגיד מה לפי דעתו המקור התקציבי, אבל החוק לא מחייב לכתוב את זה בחוק עצמו לקריאה שנייה ושלישית. כך שמבחינה זו אנחנו כן יכולים להתקדם לקראת קריאה שנייה ושלישית.

נעמי חזן:

	 אני רוצה להבין את ההגיון עד הסוף. יכול להיות שאני מגישה הצעת חוק שנוגעת לכל תקציב המדינה.

משה בוטון:

	כן, בחוק התקציב. אתה יכולה להגדיל את המע"מ אם את רוצה. 

אופיר פינס-פז:

	 אני חוזר ואומר, סעיף הארנונה לא צריךלהיות מקור תקציבי למימון החוק בשום פנים ואופן. אין שום קשר. ארנונה זה מסים עירוניים שהעיריה באמצעות התקציב הזה מממנת את פעולותיה לטובת התושבים. כך צריך להיות. באים ואומרים: אנחנו רוצים לצ'פר משפחות שיש להן הרבה ילדים. מאה אחוז. מה הקשר בין זה לבין ארנונה?

תמר גוז'נסקי:

	 למה לקשישים יש הקלות והנחות? למה לנכים יש הקלות והנחות?

רוני ארד:

	קיימות הנחות למשפחות ברוכות ילדים במצב סוציו-אקונומי חלש. הצעת החוק הזאת נותנת למי שיש לו.

תמר גוז'נסקי:

	 תגיש הסתייגות. אל תגיד אני נגד. 

קריאה:

	זה קיים.

תמר גוז'נסקי:

	 הארנונה לא הולכת לפי נפשות, הארנונה הולכת לפי שטח הדירה. ארנונה לא מתחשבת בכלל בגודל המשפחה.

לאה ענתבי:

	כן מתחשבת.

תמר גוז'נסקי:

	 זה בוטל, גברתי.

אילן גילאון:

	אם הבעיה האמיתית של החוק הזה היא מיליארד ו-600 מיליון, תוך שלוש שניות אמצא מאיפה לקחת את זה. מי שלא ירצה להתחשב בזה, לא יתחשב בזה. הבעיה האמיתית של החוק הזה שהוא חוק סקטוריאלי ושהוא בא לתת הטבה למיגזר מסויים. אני הבאתי כל מיני הסתייגויות שאינן נוגעות לחוק עצמו, לילדים, כמו עיקרון של פעם ראשונה התחשבות במרחב מינימלי לנפש בדירה ולמה הילדים הראשונים לא עולים פחות מהילדים האחרונים ולבנות איזושהי טבלה. 

	אני מדבר שיחה גלויה כדי לא לבזבז את הזמן שלכם.


יוסף פריצקי:

	היושב-ראש מחכה לשני חברי כנסת בשביל לעשות הצבעה.

אופיר פינס-פז:

	 הצענו הצבעה לפי סעיפים, הוא לא רצה. 

היו"ר יעקב ליצמן:

	אני רוצה לשמוע את ההסתייגויות. 

אופיר פינס-פז:

	 אני נימקתי שתי הסתייגויות מתוך 223. אני מוכן שחברת הכנסת חזן, חבר-הכנסת גילאון, חבר-הכנסת פריצקי וכמובן שגם תמר יציעו את ההצעות שלהם בסעיף הארנונה. אני מוכן לעצור פה על מנת לאפשר להם, כי לא נעים לי שרק אתה ואני מדברים, ולהמשיך אחרי זה את ההסתייגויות הבאות.

היו"ר יעקב ליצמן:

	חבר-הכנסת אילן גילאון, בבקשה.

אילן גילאון:

	אין לי הסתייגויות כדי להפיל את החוק. הכוונה שלי היא לא זאת. אני חושב שהחוק הזה במתכונתו הוא חוק סקטוריאלי ואת זה אמרתי לכם. הוא נותן יתרון רק לאוכלוסיה מסויימת, אוכלוסיה חרדית ואוכלוסיה ערבית. אני חושב שאם הולכים על חוק כזה, צריך להתחשב בכל האוכלוסיות. יש משפחות עם ילד אחד שהן משפחות חד-הוריות, יש עולים חדשים עם שני ילדים ויש אנשים במצוקה קשה.   

	אני לא רוצה להיכנס לעניין של ברוכות ילדים, אם זה מארבעה ילדים. אני חושב שזה מארבעה ילדים וגם שניים. אני גם לא רוצה להיכנס להסתבכות עם זהב"י ועם כל הגדרות החוק. 

	לכן לגבי שם החוק, אני רוצה שהחוק הזה ייקרא: חוק סיוע לילד. החוק מתחשב לא רק בילדים מסויימים אלא בכל הילדים.

היו"ר יעקב ליצמן:

	למה אתה מוותר על שם הברכה של החוק?

אילן גילאון:

	כי אני לא רוצה להתווכח עם אופיר ואני לא רוצה להתווכח אתך. 

היו"ר יעקב ליצמן:

	גם אופיר מסכים שזו ברכה. כל אחד אומר שאפילו ילד זו ברכה.

אילן גילאון:

	חבר-הכנסת ליצמן, לי יש ארבעה ילדים רק כדי לזכות ב-1,600 בביטוח הלאומי, לא מסיבה אחרת. 

	אני רוצה להכניס דווקא קריטריון חדש שלא מתחשבים בו בתוך ההסתייגויות. אם יש גישה לגופו של עניין בגדול אני אסביר במה חמש ההסתייגויות שלי נוגעות. 

	קודם כל, בנושא של מענק לידה. מהילד הראשון ועד האחרון אותו מענק לידה, ואני בעד 40% מהשכר הממוצע במשק. אני גם אראה לאוצר מקור תקציבי. 

	בסעיף 1(ב), הנחה בארנונה. מה זה ארנונה? ארנונה מובנית מתקציב שחלקו מורכב מתקציב המדינה. במקום הסעיף יבוא: "משפחה זכאית להנחה בתשלומי ארנונה החלים על הדירה המשמשת למגוריה לפי הטבלה הבאה: עד 10 מטר רבוע לנפש – 100% ארנונה הנחה. זאת אומרת משפחה בת עשרה נפשות שגרה בדירה של 100 מ"ר לא משלמת ארנונה. 10 עד 15 מטר רבוע – 50% הנחה. 15 עד 20 מטר רבוע – 25%. מעל 20 מטר רבוע – אפס אחוז הנחה.

תמר גוז'נסקי:

	 אלא אם כן מגיע להם מחוק אחר. 

אילן גילאון:
	
מה האוצר אומר כרגע? זה חוק שעניים מממנים את העשירים. 
 
משה בוטון:

	חבר-הכנסת גילאון, חברת-הכנסת גוז'נסקי אומרת שיש לנו חוק של אזרחים ותיקים ששם הקריטריונים אחרים. הרי בחוק הזה אתה לא בא לפגוע שם. זה בלי לפגוע בחוקים אחרים. אם ניתנים הנחות גבוהות יותר, תינתן ההנחה הגבוהה ביותר.

אילן גילאון:

	סעיף 3(1) יוסר ובמקומו יבוא: סעיף 44(א) לחוק הביטוח הלאומי יוסר ובמקומו יבוא: כל מבוטחת תקבל מענק לידה בשיעור 40% מהשכר הממוצע במשק מן הילד הראשון ולכל ילד נוסף.  

	תוספת סעיף 3(2)(א) בחוק הביטוח הלאומי, בסעיף 68(א)(2) יימחק ובמקומו יבוא: נקודות קיצבה בעד הילדים. 

	סעיף 3(3) יוסר ובמקומו יבוא: בלוח ד' יתווספו הקטגוריות הראשון והשני בטור "1997 ואילך" ויירשם כך: הילד הראשון – 5 נקודות. שני – 5 נקודות. שלישי – 5 נקודות. רביעי – 5 נקודות. כל ילד נוסף – 3.5 נקודות. 

היו"ר יעקב ליצמן:

	זה לא סקטוריאלי?

תמר גוז'נסקי:

	 אתה יודע כמה זה עולה? 2 מיליארד שקל.

אילן גילאון:

	אני רוצה לציין את מקור המימון. מקור המימון ממכירת מניות בבנק הפועלים. יש צ'ק על זה, 2.5 מיליארד שקל.   
	
אופיר פינס-פז:

	 זה הולך לתשלום חובות של המדינה.

היו"ר יעקב ליצמן:

	חברת-הכנסת נעמי חזן, בבקשה.

נעמי חזן:

	 קודם כל, אני מאוד מודה לך על שנתת לי את ההזדמנות לנמק את ההסתייגויות שלי אף שאינני חברת הוועדה. 

	ההסתייגות הראשונה שלי היא לשם החוק. כידוע לך, אדוני היושב-ראש, מדובר בהצעת חוק סיוע למשפחות ברוכות ילדים. אני מצאתי שהשם הזה לא משקף את תוכן החוק. לדעתי שם החוק זה דבר מאוד חשוב כי בעצם צריך להביא בכותרת ראשית את מהות ואת כוונת המחוקק. לכן אני מציעה הסתייגות לשם החוק ואני קוראת לזה: החוק למניעת עבודה בשכר. כי לפי דעתי מדובר פה בהצעת חוק למניעת עבודה בשכר. 

צבי הנדל:

	האוצר מסכים אתך. 

תמר גוז'נסקי:

	כל הדעות הקדומות על כך שאנשים מביאים ילדים כדי לא ללכת לעבודה זה נפלא, נפלא.

היו"ר יעקב ליצמן:

	יש לי שם יותר יפה: שעות עבודה ומנוחה.

נעמי חזן:

	 יש חוק כזה. 

	אני גם חושבת שאשה יכולה להביא לעולם כמה ילדים שהיא רוצה. כל אדם עושה את תכנון המשפחה שלו או שלה. אבל אם בהדרגה מגיעים למצב שהבאת ילדים לעולם הופכת לתעשייה שתמורתה מקבלים הכנסה, החוק הזה בעצם משדר מסר שכדאי להביא כמה שיותר ילדים לעולם. ככל שמביאים יותר ילדים לעולם מקבלים יותר כסף. 

תמר גוז'נסקי:

	 אם המצב הקיים הוא כזה אז מה ההבדל? במשך עשרות שנים שחקו את קיצבאות הילדים. במקום לתת 5% לכל ילד, השאירו רק לילדים ממשפחות מרובות ילדים. למה את אומרת שהחוק שינה משהו. האוצר גרם לזה.

נעמי חזן:

	 זה מחריף את הבעיה הזאת.

	אמרתי שכל אדם יכול להביא ילדים לעולם כמה שהוא רוצה ויכול לפרנס. אבל לא חשבתי שהמדינה צריכה להפוך הבאת ילדים לעולם לתעשייה.

תמר גוז'נסקי:

	 אני חושבת שאלה מלים שלא צריכות להישמע.


היו"ר יעקב ליצמן:

	האם הכוונה שלך שערבים שיש להם ילדים זו תעשיה? אני רוצה להבין את זה. תגידי את זה לפרוטוקול, את שדואגת כל כך לערבים. 

נעמי חזן:

	 קודם כל תן לי לדאוג למי שאני רוצה לדאוג ואל תכניס מלים בפי.

היו"ר יעקב ליצמן:

	זה מה שאמרת, שזו תעשייה.

תמר גוז'נסקי:

	 אני מציעה להאשים את העניים שהם עניים, הם גם מביאים ילדים לעולם והם גם חולים. אני מציעה להוציא חוק נגד עניים.

צבי הנדל:

	אדוני היושב-ראש, יש לי הערה לסדר. יש גבול כמה מותר לנצל את ההגיון בדברים של חבר-הכנסת אופיר פינס, שצריך להסביר את ההסתייגויות. זה ניצול ציני, זה לעשות משחק של משיכת זמן סתם. אנחנו עכשיו לא מול הטלוויזיה, זה דיון ענייני. אי-אפשר לשרוף את זמנם של אנשים סתם. אם הם היו מדברים באמת לעניין והייתי חושב שזה באמת חשוב להם – הכל משחק. אתה לא חייב לשתף פעולה עם משחק. 

היו"ר יעקב ליצמן:

	אני רוצה להבהיר לך. היועץ המשפטי של הוועדה אמר בתחילת הישיבה שצריך לתת לנמק את ההסתייגויות. אני נתתי לה את הדקות שלה על כל ההסתייגויות. בזה היא מסיימת את הנמקת ההסתייגויות על כל החוק. 

נעמי חזן:

	 לסעיף 1(ב) בעניין הארנונה, אני מציעה למחוק את הסעיף הזה כי אני לא מבינה את ההגיון שעומד מאחוריו. 

	לסעיף 3(1) אני מציעה שהסעיף יימחק ואני פשוט הופכת את הסדר. אם למבוטחת אין ילדים, ישלם המוסד למבוטחת מענק לידה בשיעור 40% מהשכר הממוצע. מדוע? כי אני חושבת שדווקא עם הילד הראשון המעמסה הכלכלית העיקרית. אחר-כך בהדרגה להפוך את הסדר. אני חושבת שיש בזה היגיון. אגב, אדוני, זו בהחלט הסתייגות מהותית.

	לסעיף 4(א) אני מציעה לשנות את סעיף התחולה כך שסעיף התחולה יהיה 1.1.2010 כדי שנוכל להיערך בצורה טובה.

היו"ר יעקב ליצמן:

	אני מבין שסיימת. תודה רבה.

נעמי חזן:

	לא סיימתי, אדני. אבל סיימתי את הזמן שהקצבת לי.
 

היו"ר יעקב ליצמן:

	חברת-הכנסת גוז'נסקי, בבקשה.

תמר גוז'נסקי:

	 אני לא אכנס פה לדיון העקרוני על עניין הסיבות החברתיות לגודלה של משפחה. אבל הדבר שאנחנו עומדים בפניו זו לא השאלה מי מחליט כמה ילדים יהיו לו ולפי איזה עקרונות או השקפת עולם, אלא מה קורה כשהילדים ישנם ומה שיעור העוני בקרב משפחות עם ארבעה ילדים ויותר.

	אני רוצה להציע שהצעת החוק תעסוק רק בילדים עד גיל 18. אני לא מציעה לשנות את הגדרת ילד שמופיעה בכל התחיקה שלנו, להוציא חוק חינוך מיוחד ששם מאפשרים להם בלי לשנות את הגדרת ילד, אבל אומרים: הם ימשיכו ללמוד עד גיל 21. 

	לכן אני מציעה שסעיף 3(2) יימחק. ברגע שסעיף 3(2) יימחק, מעלות החוק יימחקו בערך מיליארד שקל ויותר.  

צבי הנדל:

	איזה סעיף את מציעה למחוק?

תמר גוז'נסקי:

	 ישנו סעיף 3(2) שהוא עוסק בהגדרת ילד ולהגיד שקיצבאות ילדים יהיו עד גיל 21. זה סעיף שלא קשור למשפחות ברוכות ילדים. זה סעיף מאוד בעייתי שראוי לדיון נפרד. אני הייתי מעדיפה במקום להעלות מ-18 ל-21, להגדיל את הקיצבה לילדים הקטנים ולא לתת לבחור בן 20 קיצבת ילדים. 

אילן גילאון:

	את מודעת לזה שילד בגיל 18 שמשרת בצבא הוא הכי יקר במשפחה?

תמר גוז'נסקי:

	 אני בעד שיקבלו שכר בצבא. זה סיפור אחר. 

	זה הסעיף הכי יקר בהצעת החוק הזאת. מאותה סיבה אני גם מציעה שבסעיף 3(1) יהיה כתוב רק עד גיל 18. אני מציעה לשמור על העיקרון הזה. יש בזה היגיון. אנחנו גם יודעים שמה שקורה מגיל 18 הוא מאוד מגוון בחברה הישראלית ואני מציעה לא להיכנס כרגע לשאלה מה עושה כל אחד. אתם יודעים, למשל, שמי שלא משרת בצבא בגיל 18 חייב ביטוח בריאות כי אנחנו מתייחסים אליו כאל בוגר אפילו אם הוא לא עובד. יש פה איזו ראייה חוקתית.    

	אני רוצה להגיב על נושא הארנונה. ההצעה של חבר-הכנסת אילן גילאון היא מאוד מעניינת, אבל היא כמובן תעלה לאוצר פי עשרה מאשר ההצעה הקיימת, כי היא לא מתייחסת למשפחות מרובות ילדים. יש משפחה עם שני ילדים שגרה בחדר וחצי, גם היא נכנסת לחוק הזה. זה לא שייך למרובות ילדים. לכן ההוצאה תהיה הרבה יותר גדולה. אם הממשלה מוכנה להצטרף לדבר הזה, אני אשמח מאוד.

	לגבי יחידת מימון לקיצבת ילדים 5% - ועדת בן-שחר קבעה ב-1975 שגובה הקיצבה יהיה 5% מהשכר. הבעיה היא רק שהצמידו את זה לתוספת היוקר במקום כמו כל הקצבאות של הביטוח הלאומי, שהצמידו אותן לשכר הממוצע במשק. כתוצאה מכך שזה צמוד לתוספת היוקר ולא לשכר הממוצע במשק, קיצבת הילדים נשחקה מ-5% ל-2.6%. במלים אחרות, מכל ילד במדינת ישראל עד שלושה-ארבעה ילדים נגזלים חצי מהקיצבה. הייתי מאוד שמחה אם היינו יכולים להעלות את הקיצבה, אבל בואו נעשה תיקון למשפחות ברוכות ילדים שיקבלו את ה-5% לכל ילד, וכשירווח לנו נכניס את העיקרון של 5% לכל הילדים במדינת ישראל, כי זאת חוצפה של כל הממשלות בישראל לגנוב את קיצבת הילדים. כתוצאה מזה נצברו בביטוח הלאומי 18 מיליארד שקל כי גובים את זה מהעובדים לפי השכר הממוצע אבל משלמים לפי תוספת יוקר. זה פשע פלילי שנעשה נגד ילדים. אתם רוצים לתקן את זה, בבקשה. זה יעלה 3 מיליארד שקל. אנחנו לא רוצים לתקן את זה עכשיו, בואו נתקן את זה לפחות לגבי משפחות ברוכות ילדים 5%. מה יש פה להתנגד?

רוני ארד:

	לגבי הטענה שחברת-הכנסת גוז'נסקי מעלה, אני לא בטוח שוועדת בן-שחר אמרה שזה יהיה 5%.

תמר גוז'נסקי:

	הצחקתני. אולי תקרא מה שהיא אמרה. אולי לא נולדת אז.

  רוני ארד:

	איך זה יכול להיות 5% מהשכר הממוצע במשק אם מצמידים למדד? מה ההגיון?

תמר גוז'נסקי:

	 כי זה היה טריק לשחיקה. 

רוני ארד:

	ההגיון אומר שזה הטבת מס, בדיוק כמו נקודת זיכוי.

תמר גוז'נסקי:

	אבל הטבת מס הולכת לפי שכר.
  
רוני ארד:

	לא. נקודת זיכוי צמודה למדד. 

תמר גוז'נסקי:

	 מה פתאום? זו קיצבת ילדים, היא לא נקודת זיכוי במובן שאתה אומר.

רוני ארד:

אבל זה ניתן כהטבת מס. 

תמר גוז'נסקי:

	ידידי היקר, זה ניתן גם כמס הכנסה שלילי. אתה יודע את זה בדיוק. קיבלו את החוק הזה כי קודם לחוק מ-1975 היו מקבלים הטבה רק מי שעלה מעל סף המס. כתוצאה מקיצבת הילדים מקבלים את זה כל הילדים ללא קשר להכנסת הורה, כולל מחצית מהשכירים שלא מגיעים לסף המס. לכן זה מס הכנסה שלילי וזה לא רק הטבת מס. בחוצפה קבעתם שזה צמוד למדד.




רוני ארד:

	אני רוצה לציין שהעלות הישירה של הצעת החוק כפי שהיא מופיעה עכשיו היא 1.6 מיליארד. אבל ברור מאליו שאם נותנים למשפחה עם חמישה או שישה ילדים, שההכנסה שלה היא 8,000, 10,000 או 15,000 שקל, הנחה בארנונה - - -

היו"ר יעקב ליצמן:

	כמה אפשר למכור את הדמגוגיה הזאת.  אתה מוכן להגיד את זה גם על רפורמת המס? 

יוסף פריצקי:

	אדוני היושב-ראש, אתה יושב-ראש, אתה צריך לתת לו לדבר. הוא מחפש את הגנת היושב-ראש. 

היו"ר יעקב ליצמן:

	הוא לא חלם שאני אגן עליו. 

רוני ארד:

	אנחנו חוששים שאת ההטבות בהצעת החוק הזאת יתנו אחר-כך לאנשים אחרים שמצבם הסוציו-אקונומי פחות גרוע. זה באמת להפלות דווקא משפחות עם ארבעה ילדים ומעלה או חמישה ילדים ומעלה בנושא הארנונה, בטח להפלות אותם כלפי נכים או כלפי מקבלי הבטחת הכנסה או כלפי אנשים אחרים. לכן בנושא הארנונה, ההצעה הזאת באה להטיב רק למי שיש לו. אם זאת המטרה, הרי למי שאין, יש לו מבחני הכנסה. הנחות בארנונה ניתנות רק על פי מבחנים סוציו-אקונומיים, לא לפי שום דבר אחר.

תמר גוז'נסקי:

	 על מה אתה מדבר? אתה חי באותה מדינה שאני חיה בה?

רוני ארד:

	כן. תראי את ההנחות בארנונה , הם ניתנות לפי מבחני הכנסה. 


היו"ר יעקב ליצמן:

אתה יודע שמשרד הפנים ביטל את כל ההנחות בארנונה עבור ילדים. 

רוני ארד:

	לא נכון. ההכנסה מתייחסת למספר הילדים. 

תמר גוז'נסקי:

	 אתה לא משלם ארנונה לפי הכנסה, אתה משלם לפי שטח דירה. 

צבי הנדל:

	יש אפשרות לקבל הנחה מארנונה. את ההנחה מקבלים בין השאר על פי הכנסה פר-נפש במשפחה. חשוב לדעת מאיזה גבול מקבלים הנחה, כי הוא מאוד נמוך. צריך להיות עני מרוט. 

רוני ארד:

	אני מדבר על עיקרון. העיקרון היום ברשויות המקומיות הוא שההנחה ניתנת על פי מצב סוציו-אקונומי ולא על פי שום דבר אחר. אנחנו שוברים פה את כל העיקרון הזה. 

תמר גוז'נסקי:

	 אתה מבין, הכנסה של שש נפשות צריכה להיות ברוטו 4,000 שקל. הצחקתני. זאת אומרת, אם יש לו 4,100 שקל הוא כבר לא צריך לקבל הנחה. 

יוסף פריצקי:

	את זה צריך לתקן. את צודקת. 

תמר גוז'נסקי:

	 אתה אומר נגד נגד. תציעו משהו, תציעו מבחן הכנסה.
 
רוני ארד:

	קיים כבר מבחן הכנסה. מה אני אציע, משהו שקיים כבר?

	לכן אנחנו חושבים שסעיף הארנונה אין בו כל הגיון. 

היו"ר יעקב ליצמן:

	רבותי, אני סוגר את הנושא הזה. ההצבעה תהיה ביום שני. תודה. ישיבה זו נעולה.

	הישיבה ננעלה בשעה 10:20

	 
 







